Diari Oficial de la Generalitat Valenciana


Sumari del DOGV 4020, del 13-06-2001 (2001/5576)

RESOLUCIÓ de 6 de juny de 2001, de la Direcció General d'Ordenació i Innovació Educativa i Política Lingüística, per la qual es convoca una prova extraordinària d'accés als cicles formatius, per al mes de setembre de 2001.
------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2001/06/06/(1)/dof/vci/html**

### Dades del document

Número de DOGV
:   4020

Data del DOGV
:   13-06-2001

Secció del DOGV
:   I. DISPOSICIONS GENERALS

Número del document
:   2001/5576


Data del document
:   06-06-2001

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * examen
    * formació professional
    * ensenyament professional

RESOLUCIÓ de 6 de juny de 2001, de la Direcció General d'Ordenació i Innovació Educativa i Política Lingüística, per la qual es convoca una prova extraordinària d'accés als cicles formatius, per al mes de setembre de 2001. [2001/A5576]
  
L'Ordre de 14 de març de 2001, de la Conselleria de Cultura i Educació (DOGV del 2 d'abril), i la Resolució de 15 de març de 2001 de la Direcció General d'Ordenació i Innovació Educativa i Política Lingüística (DOGV del 9 d'abril), regulen les proves d'accés als cicles formatius de la Formació Professional específica de grau mitjà i de grau superior per al curs 2001/2002.
  
En estes normes s'establixen els següents requisits per a concórrer a les dites proves d'accés:
  
- Tindre, com a mínim, 17 anys o complir-los durant l'any natural en què es convoquen les proves, per als cicles de grau mitjà.
  
- Tindre 20 anys d'edat el dia de la prova, per als cicles de grau superior, o bé 18 anys, també el dia de la prova, si s'acredita estar en possessió del títol de tècnic i es desitja accedir a un cicle formatiu de grau superior de la mateixa família professional.
  
Igualment, s'establix el calendari d'inscripció (del 9 al 15 de maig de 2001) i la data de realització de les proves (18 de juny de 2001).
  
Estes proves, a la Comunitat Valenciana, s'havien celebrat fins ara durant la primera quinzena del mes de setembre, però per tal de planificar com més prompte millor, per al pròxim curs 2001/2002, els aspectes relatius a la constitució de grups i la determinació de plantilles, millorar el funcionament dels centres durant el mes de setembre i iniciar amb normalitat el curs escolar, el calendari d'inscripció i la data de celebració de les dites proves d'accés s'ha avançat al mes de juny, com s'establix en les normes mencionades.
  
L'aplicació d'este nou calendari, consistent a celebrar les proves d'accés als cicles formatius abans del període vacacional, que, d'altra banda, és el que se seguix en la resta de l'estat, pot haver comportat que algunes persones hagen pogut sentir-se perjudicades al pretendre realitzar la prova d'accés als cicles formatius de grau superior i no ser admeses per no complir el requisit d'edat establit, o per qualsevol altre motiu.
  
Per tot això, en virtut de les competències establides en el Decret 111/2000, de 18 de juliol, del Govern Valencià, (DOGV de 21 de juliol), modificat pel Decret 2/2001, de 30 de gener (DOGV de l'1 de febrer), pel qual s'aprova el Reglament Orgànic i Funcional de la Conselleria de Cultura i Educació, la Direcció General d'Ordenació i Innovació Educativa i Política Lingüística resol:
  
Primer
  
Convocar, en el mes de setembre de 2001, la celebració de proves extraordinàries d'accés als cicles formatius de grau mitjà i de grau superior per al curs 2001-2002.
  
Segon
  
Les mencionades proves es convoquen de manera transitòria i per una sola vegada, d'acord amb el calendari següent:
  
- Període de preinscripció: del 9 al 13 de juliol de 2001, els dos inclosos.
  
- Resolució d'exempcions: fins al dia 20 de juliol de 2001.
  
- Data i hora de celebració de les proves: dia 4 de setembre de 2001 a les 9 hores.
  
- Publicació de la llista provisional d'aprovats: dia 6 de setembre de 2001.
  
- Publicació de la llista definitiva d'aprovats i emissió de certificats: dia 10 de setembre de 2001.
  
El calendari i el procediment per a la inscripció, admissió i matriculació en els cicles formatius de grau superior per al curs 2001-2002, serà el mateix que l'establit per al procés extraordinari de setembre, publicat en la Resolució de 24 d'abril de 2001 (DOGV del 4 de maig).
  
Per a la inscripció, admissió i matriculació en els cicles formatius de grau mitjà es farà el que dispose cada direcció Territorial de Cultura i Educació.
  
Tercer
  
Podran presentar-se a estes proves els qui no reunisquen els requisits acadèmics d'accés directe establits en la normativa específica sobre admissió d'alumnat i es troben en alguna de les següents situacions:
  
a) Aquelles persones que no hagen pogut fer-ho en el període ordinari de juny per no complir el requisit d'edat el dia 18 de juny de 2001.
  
b) Aquells alumnes que, complint el requisit d'edat, no hagen presentat, per alguna altra raó, la sol·licitud d'inscripció a la prova d'accés als cicles formatius de grau mitjà i de grau superior en el període ordinari de juny.
  
Quart
  
Les proves d'accés es realitzaran en els centres docents públics que determinen les direccions territorials de Cultura i Educació.
  
L'estructura, el desenrotllament i els continguts de les proves d'accés, seran els establits en l'Ordre de 14 de març de 2001 i en la Resolució de 15 de març de 2001 mencionades. Així mateix, la qualificació de les proves, els certificats als qui les superen i la resolució de les sol·licituds d'exempció i de les reclamacions de qualificacions, així com les indemnitzacions als professors que formen part de les comissions de coordinació i d'avaluació, es regiran pel que establixen les dites normes.
  
Les comissions de coordinació i d'avaluació seran, així mateix, nomenades per la direcció territorial corresponent.
  
Cinqué
  
El procediment a seguir per a la inscripció a les proves i la posterior adjudicació de vacants a les persones que concórreguen a la present convocatòria extraordinària, serà el següent:
  
1. Els interessats presentaran, del 9 al 13 de juliol de 2001, en el centre públic en què s'haja de realitzar la prova d'accés corresponent, la sol·licitud d'inscripció, el model de la qual s'indica en l'annex I de la present resolució.
  
2. La documentació a presentar, al costat de la sol·licitud d'inscripció mencionada, serà l'establida en el punt 7 de la Resolució de 15 de març de 2001 (DOGV del 2 de maig)
  
3. L'alumnat que presente, del 9 al 13 de juliol de 2001, la sol·licitud d'inscripció a la prova d'accés als cicles formatius de grau superior i estiga en condicions de complir els requisits indicats en l'apartat 3 de l'article 32 de la Llei Orgànica 1/1990, de 3 d'octubre, d'Ordenació General del Sistema Educatiu, (apartat afegit al dit article segons la redacció establida en l'article 69 de la Llei 55/1999, de 29 de desembre, de Mesures Fiscals, Administratives i de l'Ordre Social, publicada en el BOE del 30 de desembre de 1999), és a dir, tindre 18 anys complits en el moment de la prova (4 de setembre de 2001) i haver obtingut qualificació positiva en tots els mòduls impartits en el centre educatiu i qualificació d'apte en el mòdul de FCT d'un cicle formatiu de grau mitjà de la mateixa família professional a què es pretén accedir, haurà d'aportar obligatòriament, fins al dia 7 de setembre de 2001 inclòs, el certificat acadèmic de superació del corresponent cicle formatiu de grau mitjà, perquè la comissió de valoració puga comprovar que es complixen estos dos requisits. En la llista provisional de resultats de les proves, estos alumnes figuraran «sense qualificar per no complir els requisits acadèmics».
  
En este sentit, els centres receptors de les sol·licituds d'inscripció a les proves d'accés a cicles formatius de grau superior, del 9 al 13 de juliol de 2001, dels alumnes previstos en l'article 69 de la mencionada Llei 55/1999, de 29 de desembre, que modifica la LOGSE afegint un apartat 3 al seu article 32, realitzaran una inscripció supeditada a l'obtenció del certificat acadèmic de superació del corresponent cicle formatiu de grau mitjà. En la llista definitiva dels resultats de les proves, els mencionats alumnes, en el cas d'haver superat el cicle, figuraran amb la qualificació obtinguda en les dites proves.
  
4. El dia 10 de setembre, les persones que hagen superat la prova arreplegaran en el centre on s'hagueren examinat el corresponent certificat de superació i podran sol·licitar l'admissió per a cursar un cicle formatiu de grau superior en aquells centres on no s'hagen cobert totes les places en el procés ordinari d'admissió, el dia 11 de setembre de 2001, d'acord amb el calendari establit per al procés extraordinari d'admissió en la Resolució de 24 d'abril de 2001 (DOGV del 4 de maig).
  
5. Per a sol·licitar l'admissió a un cicle formatiu de grau mitjà, les persones que hagen superat la prova d'accés en la convocatòria extraordinària de setembre procediran d'acord amb les instruccions dictades per les corresponents direccions territorials de Cultura i Educació.
  
6. Les persones que hagen superat la prova d'accés als cicles formatius, i, amb posterioritat al 4 de setembre de 2001, obtinguen la titulació acadèmica que els permeta l'accés directe, hauran de fer efectiva la renúncia a l'accés per prova establida en el punt 7 de la Resolució de 15 de març de 2001 (DOGV del 9 d'abril), optant, en el moment de sol·licitar la inscripció a un cicle formatiu, a les places d'accés directe.
  
7. Els centres receptors de les sol·licituds fusionaran en una sola llista, ordenada segons puntuacions, els aprovats en la convocatòria extraordinària de setembre i els aprovats al juny que no hagen aconseguit plaça i hagen presentat de nou la seua sol·licitud, per tal d'adjudicar les places vacants en la quota de reserva del 20% corresponent a l'accés per mitjà de prova.
  
8. El dia 20 de setembre de 2001, els centres receptors de les sol·licituds, després d'adjudicar les vacants d'accés per prova, remetran a la corresponent comissió de coordinació els llistats d'admesos per prova i, si n'hi haguera, les llistes d'espera, agrupades per opcions de prova i ordenades, dins de cada opció, segons la puntuació obtinguda.
  
9. Les comissions de coordinació, una vegada finalitzats els processos d'admissió, ordinari i extraordinari, i adjudicades les places d'acord amb les opcions elegides pels candidats, sumaran les vacants existents en els dos grups de reserva (per acumulació de les places reservades a l'accés directe i a l'accés per prova) i procediran a oferir a les persones que encara no hagen obtingut plaça la relació de centres i cicles formatius de grau superior que disposen de les dites vacants perquè, si ho desitgen, puguen sol·licitar-les en els respectius centres.
  
València 6 de juny de 2001
  
El director general d'Ordenació i Innovació Educativa i Política Lingüística,
  
JOSEP VICENT FELIP I MONLLEÓ
  
ANNEX I
  
Full d'inscripció a prova d'accés a cicles formatius de Formació Professional específica
  
Setembre 2001
  
Dades personals
  
Cognoms ... Nom ... DNI ...
  
Nascut a ... Província ... Dia ... Mes ... Any ...
  
Domicili ... Localitat ... Tel. ...
  
EXPOSA:
  
Que complix els requisits per a presentar-se a la prova extraordinària de setembre de 2001 d'accés a cicles formatius (marque l'opció corresponent):
  
1. Prova d'accés a cicles formatius de grau mitjà:
  
- Tindre 17 anys o complir-los en l'any 2001 i no haver-se preinscrit l'any 2001 en una altra convocatòria de prova d'accés a CFGM.
  
2. Prova d'accés a cicles formatius de grau superior:
  
- Tindre complits els 20 anys d'edat en la data de realització de la prova i no haver inscrit l'any 2001 en una altra convocatòria de prova d'accés a CFGS.
  
- Tindre complits 18 anys en la data de realització de la prova i estar en possessió del títol de tècnic de la mateixa família professional a què pertany el CFGS al qual es pretén accedir a través de l'opció de prova sol·licitada i no haver-se inscrit l'any 2001 en una altra convocatòria de prova d'accés a CFGS.
  
Per a això, adjunta la següent documentació:
  
- Fotocòpia del document nacional d'identitat o passaport
  
- Declaració jurada (annex II de la Resolució de 15 de març de 2001 € DOGV del 9 d'abril).
  
- Certificat acadèmic o fotocòpia compulsada del llibre de qualificacions de FP, en què conste que ha superat tots els mòduls del cicle o s'ha sol·licitat l'expedició del títol de tècnic corresponent.
  
SOL·LICITA:
  
1. Ser inscrit/a en la prova d'accés als cicles formatius de:
  
- Grau mitjà
  
- Grau superior: opció
  
2. Exempció de:
  
a) Part general de la prova d'accés per al cicle formatiu de grau superior, per al que adjunta:
  
- Certificat de superació d'una prova d'accés a cicles formatius de grau superior.
  
b) Part específica de la prova d'accés al cicle formatiu de grau superior, per al qual adjunta:
  
- Certificat de l'empresa o empreses on conste la duració del contracte, l'activitat laboral desenrotllada i el nombre d'hores dedicades.
  
- Certificat de la Tresoreria de la Seguretat Social o de la mutualitat laboral a què estiguera afiliat, on conste l'empresa i període de contractació.
  
- Fotocòpia compulsada de la relació vigent d'esportistes d'elit o certificat de la Direcció General de l'Esport o acreditació de condició d'esportista d'alt nivell establida en el Reial Decret 1.467/1997.
  
... , ... d ... de ...
  
(Segell i data)
  
El/La sol·licitant,


Còpia Permalink ELI